KLASA:034-28/24-01/7

URBROJ:711-02-02/02-2024-2

Zagreb, 5. prosinca 2024.

 **Hrvoje Pauković,**

**direktor Hrvatskog ureda za osiguranje**

**Predmet: očitovanje na zahtjev Hrvoja Paukovića, direktora Hrvatskog ureda za**

 **osiguranje**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 2. studenoga 2024. godine zaprimilo od Hrvoja Paukovića, direktora Hrvatskog ureda za osiguranje, zahtjev za očitovanjem smatra li se Hrvatski ured za osiguranje lobistom u smislu Zakona o lobiranju („Narodne novine“, broj 36/2024., u daljnjem tekstu ZOL), imajući na umu činjenicu da Hrvatski ured za osiguranje jest tijelo javne vlasti?

Uz predmetni upit, Povjerenstvu je dostavljeno mišljenje Ministarstva pravosuđa i uprave, nastalo na temelju mišljenja Ministarstva financija, kojim je utvrđeno da je Hrvatski ured za osiguranje tijelo javne vlasti. Nadalje je uz upit dostavljena odredba članka 353. Zakona o osiguranju („Narodne novine“, broj 30/2015., 112/2018., 63/2020., 133/2020. i 151/2022.) kojom je određen djelokrug poslova Hrvatskog ureda za osiguranje.

Zahtjev za očitovanjem u ovom predmetu podnesen je od strane osobe koja nije lobirana osoba iz članka 2. stavka 4. ZOL-a ali se njegov sadržaj odnosi na tumačenje odredaba toga Zakona, stoga se Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu Zakona o lobiranju, vođenje Registra lobista i izricanje sankcija za kršenje navedenog zakona, dana 5. prosinca 2024. godine na 66. sjednici očitovalo kako slijedi.

Sukladno mišljenju Ministarstva pravosuđa i uprave, dostavljenom uz predmetni zahtjev, Hrvatski ured za osiguranje jest tijelo javne vlasti, stoga je svaka osoba koja je u istome zaposlena u smislu članka 2. stavka 4. ZOL-a (koja je dužnosnik, poseban savjetnik ili rukovodeći službenik izabrana, imenovana, zaposlena ili na drugi način angažirana u drugim pravnim osobama koje imaju javne ovlasti, koja sudjeluje ili je nadležna za javno odlučivanje te koja je pristala komunicirati s lobistom) može biti lobirana osoba.

Zakon o lobiranju člankom 2. stavkom 3. načelno određuje pojam lobiste kao domaće ili strane fizičke ili pravne osobe koja lobira i koja je upisana u registar lobista te podrazumijeva:

a) lobiste koji lobiraju za korisnike lobiranja, uključujući konzultante koji se bave lobiranjem i profesionalne lobiste

b) lobiste koji lobiraju u ime poslodavca kod kojeg su zaposleni ili

c) lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva.

 Načelnim određenjem pojma lobiste zakonodavac ne isključuje unaprijed pojedine subjekte kao moguće lobiste, već se situacija procjenjuje od slučaja do slučaja, ovisno o konkretnoj djelatnosti pojedinog subjekta u datom trenutku. Pritom, što valja istaknuti, ZOL nije isključio aktivnosti dužnosnika ili službenika koje provode u skladu sa službenim dužnostima koje obnašaju od podvođenja pod pojam lobiranja ukoliko bi pojedino postupanje, sukladno zakonskoj definiciji, bilo lobiranje.

Odredbom članka 2. stavka 1. ZOL-a lobiranje je definirano kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja.

Konačno, valja napomenuti da je člankom 4. točkom b) ZOL-a određeno da se lobiranjem ne smatra komunikacija s tijelima drugih država, uključujući njihova diplomatska i konzularna predstavništva, institucijama Europske unije, međunarodnim međuvladinim organizacijama, uključujući agencije i tijela koja iz njih proizlaze, niti komunikacija povezana sa sigurnosnim pitanjima.

 Prema tome, ukoliko bi Hrvatski ured za osiguranje, u okviru svog djelovanja (obavljanje poslova nacionalnog ureda za osiguranje, poslovi vođenja Garancijskog fonda, poslovi Ureda za naknadu, poslovi Ureda za naknadu, poslovi statistike osiguranje i ostalo), obavljao i poslove lobiranja, sukladno navedenoj definiciji i izvan navedene iznimke predviđene zakonom, bio bi u obvezi prethodno se upisati u Registar lobista.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana